Kriza në kufirin amerikan dhe prurjet e migrantëve
Administrata amerikane thekson mungesen e burimeve lidhur me vdekjet e fëmijëve migrantë
Administrata e Presidentit Trump ka fajësuar krizën humanitare dhe të sigurisë në kufirin jugor amerikan për vdekjen e disa fëmijëve migrantë. Shefi i Departamentit të Sigurisë Kombëtare të Shteteve të Bashkuara i tha një Komisioni të Senatit (të enjten) se numri i imigrantëve që hyjnë në Shtetet e Bashkaura gjatë muajve të fundit është shtuar, duke e bërë të vështirë procedimin për familjet dhe fëmijët e pashoqëruar. Korrespondentja e Zërit të Amerikës Zllatica Hoke njofton se vdekja e fëmijëve ndërsa janë të ndaluar nga organet amerikane, ka shkaktuar zemërim tek publiku. Imazhet e imigrantëve brenda kampeve me tela në pritje të seancave dëgjimore, historitë e fëmijëve të ndarë nga prindërit, dhe ato fëmijëve që flenë në tokë në pikat kufitare, kanë nxitur kritika nga grupet e të drejtave të njeriut, politikanët dhe amerikanët e zakonshëm. Një djalë 16 vjeçar nga Guatemala, i cili humbi jetën nga gripi në fillim të muajit, është fëmija i gjashtë imigrant që ndërron jetë ndërsa është i ndaluar nga autoritetet amerikane. Familja e tij në Guatemalë kërkon më shumë informacion rreth vdekjes së tij. Gilberta Vazquez është nëna e djalit nga Guatemala që humbi jetën ndërsa ishte i ndaluar nga organet e rendit. Sekretari i Sigurisë Kombëtare në detyrë, Kevin McAleenan, tha se agjencia ka mungesë fondesh për t’u kujdesur ashtu siç duhet për numrin tejet të madh të familjeve në kufi. Ai tha se numri në rritje i fëmijëve dhe familjeve mban shumicën e punonjësve të kufirit larg nga detyrat e sigurisë, duke e bërë më të lehtë për kriminelët të fusin drogë dhe trafikojnë njerëz në Shtetet e Bashkuara. Politika e ashpër e Presidentit Trump për imigracionin është kritikuar nga demokratët. Një ligjvënëse e zemëruar nga Illinoi akuzoi administratën të mërkurën për mizori të qëllimshme. Deklerata e saj u hoq nga dokumentet zyrtare, por ilustron thellësinë e ndarjes partiake mbi imigracionin. Të enjten, senatori republikan Mitt Romney u bëri thirrje demokratëve dhe republikanve që të punojnë së bashku për të siguruar kufirin amerikan. Ligjvënësit pajtohen se kriza në kufi kërkon burime shtesë ndërsa disa thonë se situata nuk mund të zgjidhet vetëm me para.